9 การควบคุมภายใน

บริษัทได้จัดให้มีระบบการควบคุมภายใน รวมทั้งมีการแต่งตั้งคณะกรรมการตรวจสอบ
เพื่อแสดงความเห็นเกี่ยวกับความเพียงพอและความเหมาะสมของระบบการควบคุมภายในของบริษัทและบริษัทย่อย
โดยระบบการควบคุมภายในของบริษัทครอบคลุมเรื่องเกี่ยวกับการควบคุมภายในตั้งแต่ระดับปฏิบัติการถึงระดับผู้บริหาร
ทั้งนี้ เพื่อให้มั่นใจได้ว่าบริษัทมีการบริหารจัดการที่เหมาะสม เป็นไปตามหลักการกำกับดูแลกิจการที่ดี
และเพื่อป้องกันความเสียหายจากการนำทรัพย์สินของบริษัทไปใช้โดยมิชอบหรือโดยไม่มีอำนาจเพียงพอ
โดยมีการกำหนดขอบเขตอำนาจหน้าที่และความรับผิดชอบของผู้บริหารไว้อย่างชัดเจน

คณะกรรมการบริษัทในการประชุมคณะกรรมการบริษัทครั้งที่ 3/2552 เมื่อวันที่ 10 มีนาคม 2552
ได้พิจารณาและประเมินความเพียงพอของระบบการควบคุมภายในของบริษัทในด้านต่าง ๆ ได้แก่
องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศ และการสื่อสารข้อมูลและระบบการติดตาม
คณะกรรมการบริษัทรับทราบความเห็นของคณะกรรมการตรวจสอบที่เห็นด้วยกับผู้สอบบัญชีของบริษัทว่าระบบการควบคุมภายในของบริษัทมีความเพียงพอและเหมาะสมต่อการดำเนินธุรกิจของบริษัท
และสามารถป้องกันทรัพย์สินของบริษัทจากการที่ผู้บริหารนำไปใช้โดยมิชอบหรือโดยไม่มีอำนาจเพียงพอ
และบริษัทและผู้สอบบัญชีไม่พบข้อบกพร่องที่สำคัญของระบบการควบคุมภายในที่จะมีผลกระทบอย่างมีสาระสำคัญต่อฐานะการเงินของบริษัทและการแสดงความเห็นของผู้สอบบัญชีในงบการเงิน
นอกจากนี้
คณะกรรมการบริษัทได้เน้นให้มีการพัฒนาระบบการกำกับดูแลกิจการเพื่อให้ระบบการควบคุมภายในมีการปรับปรุงอย่างต่อเนื่อง

รายละเอียดของระบบการควบคุมภายในมีดังนี้

(1) องค์กรและสภาพแวดล้อม (Organizational Control and Environmental
Measure)

บริษัทมีการจัดโครงสร้างองค์กรที่เอื้ออำนวยต่อการบรรลุเป้าหมายทางธุรกิจ
โดยมีการกำหนดเป้าหมายการดำเนินธุรกิจที่ชัดเจนและสามารถประเมินผลได้
มีการตั้งเป้าหมายการปฏิบัติงานที่เหมาะสมและคำนึงถึงความเป็นไปได้ของเป้าหมายที่วางไว้
รวมทั้งมีการสื่อสารเป้าหมายดังกล่าวไปยังพนักงานทุกระดับชั้น บริษัทได้จัดให้มีหลักในการปฏิบัติ
“จริยธรรมองค์กร – ดีแทคธรรมาภิบาล” ซึ่งครอบคลุมแนวทางทางการปฏิบัติต่อผู้มีส่วนได้เสียต่าง
ๆ ทั้งภายในและภายนอกองค์กร รวมถึงการปฏิบัติต่อพนักงาน ลูกค้า คู่ค้า คู่แข่ง
และหน่วยงานราชการ สิ่งแวดล้อม ทรัพย์สินและสินทรัพย์ การควบคุมภายใน บัญชี
การรายงานและการเปิดเผยข้อมูล และการดำเนินการเกี่ยวกับข้อมูลและการปกป้องข้อมูลส่วนบุคคล
โดยพนักงานสามารถปรึกษาหรือแจ้งเหตุการฝ่าฝืนหลักในการปฏิบัติต่อหัวหน้าผู้แทนพนักงาน
(Compliance Manager) โดยตรง ทั้งนี้
การกำหนดนโยบายและจัดให้มีหลักในการปฏิบัติดังกล่าวอยู่บนพื้นฐานที่คำนึงถึงความเป็นธรรมต่อผู้มีส่วนได้เสีย
และเพื่อประโยชน์ของบริษัทในระยะยาว

นอกจากหลักในการปฏิบัติ “จริยธรรมองค์กร – ดีแทคธรรมาภิบาล” แล้ว
บริษัทจัดให้มีหน่วยงานด้านอาชีวอนามัย ความปลอดภัย การรักษาความปลอดภัย และสิ่งแวดล้อม
(Health, Safety, Security & Environment)
เพื่อดูแลรับผิดชอบด้านความปลอดภัยภายในองค์กรและในส่วนที่เกี่ยวข้องกับคู่ค้าของบริษัท
โดยได้ยึดแนวทางตามมาตรฐาน OHSA 18001 และ ISO 14001 เป็นกรอบปฏิบัติงาน ทั้งนี้
บริษัทคำนึงถึงความรับผิดชอบต่อส่วนรวมในการรักษาสิ่งแวดล้อมโดยเฉพาะการปล่อยก๊าซคาร์บอนไดออกไซด์
โดยบริษัทได้จัดทำแผนงานที่จะลดการปล่อยก๊าซคาร์บอนไดออกไซด์และมีการตรวจสอบอย่างต่อเนื่อง

(2) การบริหารความเสี่ยง (Risk Management Measure)

บริษัทได้มีการประเมินปัจจัยความเสี่ยงทั้งภายในและภายนอกที่อาจมีผลกระทบต่อการดำเนินธุรกิจ
โดยมีการวิเคราะห์โอกาสและผลกระทบที่อาจเกิดขึ้น และมีการติดตามสถานการณ์ต่าง ๆ
อย่างต่อเนื่องและสม่ำเสมอ ทั้งนี้ เพื่อกำหนดมาตรการและกลยุทธ์ต่าง ๆ เพื่อป้องกันความเสี่ยง
โดยบริษัทได้จัดตั้งคณะกรรมการบริหารความเสี่ยงเพื่อพิจารณาและทบทวนนโยบายการวางแผนความเสี่ยงของบริษัท
และกำหนดระดับความเสี่ยงที่บริษัทพึงจะมี
รวมถึงติดตามขั้นตอนการดำเนินการเพื่อระบุความเสี่ยงและจัดการกับความเสี่ยงที่เกิดขึ้น นอกจากนี้
คณะกรรมการบริหารความเสี่ยงยังมีหน้าที่พิจารณาคัดเลือกความเสี่ยงที่มีผลกระทบต่อบริษัทเพื่อประเมินผลกระทบ
หาผู้รับผิดชอบ จัดทำแผนรองรับความเสี่ยง และติดตามผลอย่างใกล้ชิด
เพื่อให้มั่นใจได้ว่าความเสี่ยงอยู่ในระดับที่เหมาะสม

(3) การควบคุมการปฏิบัติงานของฝ่ายบริหาร (Management Control Activities)

บริษัทมีการกำหนดอำนาจหน้าที่และวงเงินอนุมัติของฝ่ายบริหารแต่ละระดับไว้อย่างชัดเจนและเหมาะสม
มีการแบ่งแยกหน้าที่ความรับผิดชอบในเรื่องการอนุมัติ การบันทึกรายการบัญชีและข้อมูลสารสนเทศ
การดูแลจัดเก็บทรัพย์สิน รวมทั้งมีมาตรการที่รัดกุมในการทำธุรกรรมต่าง ๆ กับผู้ถือหุ้นรายใหญ่
กรรมการ ผู้บริหาร หรือผู้ที่เกี่ยวข้องกับบุคคลดังกล่าว
เพื่อป้องกันมิให้เกิดความขัดแย้งทางผลประโยชน์
โดยคำนึงถึงผลประโยชน์สูงสุดของกิจการเป็นสำคัญ

(4) ระบบสารสนเทศและการสื่อสารข้อมูล (Information and Communication Measure)

บริษัทให้ความสำคัญต่อระบบสารสนเทศและการสื่อสารข้อมูลเพื่อให้ข้อมูลที่สื่อสารออกไปเป็นข้อมูลที่มีคุณภาพและเพียงพอต่อการตัดสินใจของคณะกรรมการ
ผู้บริหาร ผู้ถือหุ้น และผู้ที่เกี่ยวข้องในการพิจารณาเรื่องต่าง ๆ
โดยบริษัทได้ใช้นโยบายบัญชีตามมาตรฐานการบัญชีที่รับรองทั่วไปและเหมาะสมกับธุรกิจ
มีการจัดเก็บเอกสารประกอบการบันทึกบัญชีและบัญชีต่าง ๆ อย่างเหมาะสม
และสามารถตรวจสอบได้ในกรณีที่ต้องการ
มีการจัดทำหนังสือเชิญประชุมพร้อมเอกสารประกอบการประชุม
รวมทั้งรายงานการประชุมคณะกรรมการ รายงานการประชุมผู้ถือหุ้น
เสนอต่อคณะกรรมการบริษัทและผู้ถือหุ้น (แล้วแต่กรณี)
เพื่อพิจารณาก่อนการประชุมภายในระยะเวลาที่เหมาะสมและตามที่กฎหมายกำหนด

นอกจากนี้ บริษัทได้จัดให้มีระบบรักษาความปลอดภัยของระบบสารสนเทศ
โดยควบคุมการเข้าถึงข้อมูลของพนักงานในแต่ละระดับและหน่วยงานในองค์กรที่เกี่ยวข้อง
ซึ่งมีการบังคับใช้และตรวจสอบอย่างเคร่งครัด
และบริษัทได้จัดทำแผนสำรองฉุกเฉินในกรณีที่เกิดความเสียหายกับระบบสารสนเทศจากเหตุการณ์ที่ไม่สามารถคาดเดาได้

(5) ระบบการติดตาม (Monitoring)

คณะกรรมการมีการเปรียบเทียบผลการดำเนินงานของฝ่ายบริหารว่าเป็นไปตามเป้าหมายการดำเนินธุรกิจที่กำหนดไว้และมีการปรับปรุงแก้ไขหากผลการดำเนินงานที่เกิดขึ้นแตกต่างจากเป้าหมายดังกล่าว
โดยกำหนดให้สายงานตรวจสอบภายในทำการตรวจสอบการปฏิบัติงานตามระบบการควบคุมภายในที่วางไว้อย่างสม่ำเสมอ
และรายงานผลการตรวจสอบต่อคณะกรรมการตรวจสอบเพื่อพิจารณาสั่งการแก้ไขข้อบกพร่องที่เกิดขึ้นและรายงานผลการแก้ไขภายในระยะเวลาอันควร
ทั้งนี้ ฝ่ายบริหารจะต้องรายงานต่อคณะกรรมการบริษัทโดยทันทีที่เกิดเหตุการณ์ทุจริต
การปฏิบัติที่ฝ่าฝืนกฎหมาย และการกระทำผิดที่อาจมีผลกระทบต่อชื่อเสียงและฐานะการเงินของบริษัท

นอกจากนี้ บริษัทได้จัดตั้งหน่วยงานควบคุมภายใน (Internal Control)
ขึ้นมาโดยเฉพาะเพื่อทำหน้าที่กำกับดูแลกิจกรรมที่เกี่ยวกับการควบคุมภายใน
กระบวนการทำงานที่มีผลกระทบต่อการรายงานทางการเงินของบริษัท
รวมถึงการตรวจสอบเพื่อประเมินความมีประสิทธิผลของการควบคุมภายใน ทั้งนี้
เพื่อเสริมสร้างหลักการกำกับดูแลกจิการที่ดีและสร้างความเชื่อมั่นให้แก่ผู้ลงทุนว่ารายงานทางการเงินของบริษัทมีความถูกต้องและน่าเชื่อถือ

อนึ่ง สายงานตรวจสอบภายในของบริษัทมีหน้าที่รายงานตรงต่อคณะกรรมการตรวจสอบของบริษัท
ทั้งนี้
สายงานตรวจสอบภายในจะรายงานข้อบกพร่องที่ตรวจพบต่อผู้บริหารและคณะกรรมการตรวจสอบ
โดยสายงานตรวจสอบภายในเป็นกลไกที่สำคัญที่จะช่วยเพิ่มความมั่นใจในความมีประสิทธิภาพอย่างต่อเนื่องของระบบการควบคุมภายในของบริษัท
และทำให้เชื่อได้ว่าการดำเนินงานของระบบการปฏิบัติการต่าง ๆ
มีประสิทธิภาพเพียงพอที่จะบรรลุเป้าหมายตามนโยบายของบริษัทได้ ในรอบปี 2552
สายงานตรวจสอบภายในได้ทำการตรวจสอบตามแผนงานที่ได้รับการอนุมัติจากคณะกรรมการตรวจสอบของบริษัท
และจากผลการตรวจสอบไม่พบข้อบกพร่องที่เป็นสาระสำคัญของระบบการควบคุมภายในที่จะเพิ่มความเสี่ยงในการปฏิบัติการของบริษัท
แม้ว่าจะมีข้อสังเกตเกี่ยวกับการปฏิบัติตามระบบควบคุมภายในไม่ครบถ้วนในบางหน่วยงาน
แต่ผู้บริหารซึ่งรับผิดชอบหน่วยงานนั้นได้ติดตามแก้ไขข้อบกพร่องตามที่สายงานตรวจสอบภายในตรวจพบโดยไม่ชักช้า
นอกจากนี้
สายงานตรวจสอบภายในได้มีการติดตามการแก้ไขข้อบกพร่องและรายงานให้ผู้บริหารและคณะกรรมการตรวจสอบทราบเป็นรายไตรมาส
ซึ่งคณะกรรมการตรวจสอบได้พิจารณาแล้วเห็นว่าข้อบกพร่องดังกล่าวไม่ได้มีความเสี่ยงในการขยายผลที่อาจทำให้มีผลเสียหายต่อบริษัทอย่างมีนัยสำคัญ

นอกจากนี้ ในส่วนของการควบคุมภายในด้านบัญชีของบริษัทและบริษัทย่อยนั้น
ผู้สอบบัญชีของบริษัทได้ศึกษาและประเมินประสิทธิภาพแล้ว
ไม่พบข้อบกพร่องที่เป็นสาระสำคัญของระบบการควบคุมภายในที่จะมีผลกระทบอย่างมีนัยสำคัญต่อการแสดงความเห็นต่องบการเงินสิ้นสุด
ณ วันที่ 31 ธันวาคม 2552

[][]